पाएं अपने शहर की ताज़ा ख़बरें और फ्री ई-पेपरडाउनलोड करें
एसीबी टीम ने सीएमएचओ कार्यालय में राष्ट्रीय स्वास्थ्य मिशन कार्यालय के लेखा प्रबंधक महेंद्र कुमार मालीवाल को 50 हजार की रिश्वत लेते गिरफ्तार करने के बाद शनिवार को न्यायधीश के समक्ष पेश किया। न्यायाधीश ने आरोपी महेंद्र मालीवाल को 13 मई तक न्यायिक अभिरक्षा में जेल भेजने के आदेश दिए।
यह पैसा उसने ऑफिस के अफसरों को घर से लाने-ले-जाने के काम में लगाई गई गाड़ियों के बिल पास करने की एवज में लिए थे। इससे पहले एसीबी ने महेंद्र कुमार से अपने ऑफिस में करीब 2 घंटे तक पूछताछ की। आरोपी महेंद्र ने हर बार एसीबी अधिकारियों को सिर्फ यह कहा कि यह पैसा उसने सीएमएचओ डॉ. भूपेन्द्र सिंह तंवर के लिया था। अधिकारियों ने उसे घुमा-फिराकर भी पूछा लेकिन, उसका जवाब नहीं पलटा। ऐसे में अब सीएमएचओ की भूमिका ज्यादा संदिग्ध हो गई है।
इधर, डीएसपी हर्षराज खरेड़ा का कहना है कि हमने शनिवार को मामले की एफआईआर काटकर जयपुर मुख्यालय भेज दी है। अभी तक की कार्रवाई में सीएमएचओ की भूमिका संदिग्ध मिली है, इसका उल्लेख एसीबी ने एफआईआर में भी किया है। गिरफ्तार आरोपी द्वारा बताए गए तत्थों पर अनुसंधान किया जा रहा है। जब सीएमएचओ की भूमिका भी साफ हो जाएगी तो नियमानुसार कार्रवाई की जाएगी।
इनसाइड : आरोपी ने एसीबी से कहा-15 साल से यहां नौकरी कर रहा हूं, तभी से 7% कमीशन चल रहा है
एसीबी : महेंद्र, आपने यह कैसे तय किया कि घूस के 1 लाख 30 हजार रुपए लेने हैं और कितना पैसा किसके पास जाता। आरोपी : जी, यह मैंने तय नहीं किया। हमारे दफ्तर में पिछले कुछ सालों से 7 फीसदी कमिशन की तय रेट चली आ रही है। यह पैसा मैंने जरूर लिया है, लेकिन मेरे लिए नहीं लिया। यह पूरा पैसा सीएमएचओ डॉ. भूपेन्द्र सिंह तंवर के पास ही जाता। एसीबी: 7 फीसदी कमिशन की परंपरा आपके दफ्तर में कब से चल रही है? आरोपी : मैं पिछले 15 सालों से यहां कार्यरत हूं और मैंने तो हमेशा से 7 फीसदी कमिशन की परंपरा देखी है। एसीबी: हमने सत्यापन में आपकी आवाज रिकॉर्ड की थी, जो आपको सुनाई हैं... क्या यह आपकी आवाज हैं। आरोपी : हां, यह मेरी ही आवाज हैं और मैंने देखिए, मैं सच बोल रहा हूं क्योंकि मैंने सत्यापन में भी सीएमएचओ डॉ. भूपेन्द्र सिंह तंवर का नाम लिया हैं। एसीबी: आपका क्रॉस इन्ट्रोगेशन सीएमएचओ के साथ करवाया जाए तो क्या आप खुद की बात पर अडिग रहोंगे। आरोपी : हां, बिल्कुल मुझे किसी बात का डर नहीं हैं क्योंकि यह सब उनके कहने पर ही तो कर रहा था। उनके सामने भी बोलूंगा। एसीबी: आप क्या अपनी आवाज का नमूना एसीबी को देने के लिए तैयार हैं, कोई परेशानी तो नहीं हैं। आरोपी : नहीं, मैं इसके लिए तैयार नहीं हूं। वकील से बात करूंगा और अभी आवाज का नमूना नहीं दे सकता। (एसीबी के अधिकारियों द्वारा बताए गए तथ्यों के आधार पर संपादित अंश
घर पर मिला 19 तोला सोना, 11 पॉलिसी
महेंद्र मालीवाल के घर की तलाशी में एसीबी टीम को 19 तोला सोना, 750 ग्राम चांदी, 11 एलआईसी की पॉलिसी, 3 बैंक खाते व 22 हजार नगद मिले। हालांकि, तलाशी के दौरान आरोपी महेंद्र के घर से प्रोपर्टी सम्बन्धी दस्तावेज नहीं मिले। सीआई रमेश आर्य ने बताया कि आरोपी महेंद्र के स्थित कुन्हाड़ी आवास की तलाशी ली गई थी।
महेंद्र संयुक्त परिवार में रहता है। 16 बाई 40 के डबल स्टोरी मकान में उसका भाई भी रहता है। आरोपी के 2 खाते एसबीआई में व 1 खाता सेंट्रल बैंक ऑफ इंडिया में है। खातों की जांच की जा रही है। महेंद्र के नाम 9 और 2 पॉलिसी पत्नी के नाम हैं। फिलहाल सभी दस्तावेजों की जांच की जा रही है।
एफआईआर जयपुर भेजी
एसीबी ने शुक्रवार शाम को लेखा प्रबंधक महेंद्र को 50 हजार की रिश्वत लेते रंगे हाथों ट्रैप किया था। आरोपी ने गाड़ियों के टेंडर के बिल पास करने के एवज में परिवादी से 1.30 लाख रुपए रिश्वत की मांग की थी, जिसमें 80 हजार पहले लिए जा चुके थे।
रिश्वत नही देने पर बिल भुगतान रोकने व टेंडर कैंसिल करने की धमकी देता था। परिवादी अविनाश की शिकायत दी थी कि सीएमएचओ द्वारा बिल भुगतान की एवज में रिश्वत की मांग कर रहे हैं। एफआईआर काटकर जयपुर मुख्यालय भेज दी है।
सीएम की वीसी में माैजूद नहीं हुए सीएमएचओ बोले- मुझे कलेक्टर ने कोविड सेंटर भेजा था
मजदूर दिवस पर शनिवार को सीएम अशोक गहलोत ने वर्चुअल समारोह में मुख्यमंत्री चिरंजीवी स्वास्थ्य बीमा योजना का शुभारंभ किया। साथ ही 18 से 44 वर्ष आयु वर्ग वाले युवाओं के लिए भी निशुल्क कोविड टीकाकरण की शुरुआत की।
जिला स्तर पर डीओआईटी सेंटर पर संभागीय आयुक्त केसी मीणा, जिला कलेक्टर उज्ज्वल राठौड़, कोटा मेडिकल कॉलेज प्रिंसिपल डॉ. विजय सरदाना, एडीएम प्रशासन नरेंद्र जैन, एडीएम सीलिंग एसएन आमेठा आदि मौजूद रहे।
यहां सीएमएचओ डॉ. बीएस तंवर की गैरमौजूदगी चर्चा का विषय रही। हालांकि डॉ. तंवर ने कहा कि मुझे कलेक्टर ने कोविड केयर सेंटर की व्यवस्थाओं के लिए भेजा हुआ था, मैं पूरे समय उसी काम में लगा हुआ था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn